ཐོག་མེད་

ཐོག་མེད་ཞེས་པ་ནི་རྒྱུད་ཀྱི་འཁོར་བ་དང་ལས་ཀྱི་རྣམ་སྨིན་ལ་སོགས་པ་ལ་འགོ་འཛུགས་ཀྱི་ཐོག་མ་ཇི་ལྟ་བུ་ཡང་མེད་པ་ལ་གོ་དགོས།

རྒྱུད་ཀྱི་འཁོར་བ་ཐོག་མེད་པ། "མཚམས་མེད་ལྔ་ལ་སོགས་པའི་ལས་བྱ་རྫོགས་ཀྱི་སྐད་ཅིག་མ་གཅིག་ཙམ་ལ་བྱས་པའི་སྡིག་པའི་ལས་ཀྱིས་ཀྱང་ཡུན་རིང་པོ་བར་གྱི་བསྐལ་བར་མནར་མེད་པའི་དམྱལ་བར་གནས་ནས་སྡུག་བསྔལ་མྱོང་བར་འགྱུར་ན། ཐོག་མ་མེད་པ་ནས་འཁོར་བར་འཁོར་བའི་དུས་ཡུན་རིང་པོར་བྱས་ཤིང་ཉེ་བར་བསགས་པའི་སྡིག་པ་ད་ལྟ་རྣམ་སྨིན་བྱུང་མ་ཟིན་པ་གཉེན་པོས་ཀྱང་མ་བཅོམ་པ་དུ་མ་རྒྱུད་ན་ཡོད་པ་དག་གིས་གེགས་བྱས་ནས་བདེ་འགྲོར་མི་འགྲོ་ཞིང་ངན་སོང་དུ་བསྐལ་པ་དུ་མའི་བར་དུ་རྒྱུན་པར་གནས་དགོས་པ་ལྟ་སྨོས་ཀྱང་ཅི་དགོས།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་གསུངས་པས་རྒྱུད་ཀྱི་འཁོར་བ་ལ་ཐོག་མ་ཇི་ལྟ་བུ་ཡང་མེད་པར་སེམས་ཅན་རྣམས་དུས་གཞི་མེད་པ་ནས་འཁོར་བ་ན་འཁོར་ཞིང་སྡིག་པ་བསགས་ཏེ་ད་ལྟ་ཡང་དེའི་རྒྱུན་མ་ཆད་པར་གནས་པ་ཡིན།

ལས་འབྲས་ཀྱི་རིམ་པ་ཐོག་མེད་པ།
"དུས་ཐོག་མ་མེད་ནས་ད་ལྟའི་བར་དུ་འཁོར་བར་བསགས་པའི་སྡིག་པ་མི་དགེ་བ་བྱས་པའི་དབང་གིས། ངན་སོང་དུ་ཡུན་རིང་པོར་ཐར་པ་མེད་པར་སྡུག་བསྔལ་མྱོང་བར་འགྱུར་བ་ལས་བདེ་འགྲོའི་མི་འགྲོ་བ་ལྟ་སྨོས་ཀྱང་ཅི་དགོས་ཏེ་བཤད་མི་དགོས་སོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་ལྟར་བདེ་སྡུག་གི་ཚོར་བ་འབྱུང་རྒྱུ་ཡང་སྔོན་གྱི་ལས་ནས་ཡིན་ལ། "ཐོག་མེད་ནས་རྒྱུད་ལ་ཡང་ཡང་བྱུང་བའི་ཚོར་བ་བདེ་སྡུག་ནི་སྔོན་གྱི་ལས་ལས་ཡིན་པ་དེ་བས་ན་དབང་ཕྱུག་དེས་འབྲས་བུ་གང་ཞིག་བསྐྱེད་པ་སྨྲོས་ཤིག་ཅེས་དེས་བསྐྱེད་པའི་འབྲས་བུ་མི་སྲིད་པའི་ཕྱིར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པ་ལྟར་ལས་འབྲས་ཀྱི་རིམ་པ་ཡང་ཐོག་མེད་དུ་གནས་པ་ཡིན།

སྡིག་པ་བསགས་པ་ཐོག་མེད་པ།
"ཐོག་མ་མེད་པའི་འཁོར་བར་བསགས་པའི་སྡིག་པ་གཉེན་པོས་མ་བཅོམ་པར་རང་རྒྱུད་ལ་ཡོད་པའི་སྡིག་གིས་བདེ་འགྲོར་མི་འགྲོ་བ་སྨོས་ཅི་དགོས་པས་སྟོབས་བཞིའི་སྒོ་ནས་སྡིག་པ་སྦྱོང་བ་ལ་འབད་པར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར་སེམས་ཅན་ཚོས་ཐོག་མེད་དུས་ནས་སྡིག་པ་བསགས་ཤིང་དེ་དག་གཉེན་པོས་མ་བཅོམ་པ་མང་པོ་རྒྱུད་ན་གནས་པ་ཡིན།

འཁོར་བ་ཐོག་མ་དང་ཐ་མ་མེད་པ།
"འཁོར་བ་ཐོག་མ་དང་ཐ་མ་མེད་པར་ཡང་ཐོག་མེད་དུས་ནས་བྱས་ཤིང་བསགས་པས་ཏེ། བྱས་པ་ཙམ་དང་བསགས་པ་ཙམ་གྱི་སྡིག་པ་ཡིས་སོ། བདེ་འགྲོར་མི་འགྲོ་སྨོས་ཅི་དགོས་ཏེ། བདེ་འགྲོའི་གྲག་པ་ཙམ་ཡང་མེད་དོ་ཞེས་བྱ་བའི་དོན་ཏོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་གསུངས་པ་ལྟར་འཁོར་བ་རང་ཉིད་ལ་འགོ་འཛུགས་ཀྱི་ཐོག་མ་དང་ཟུགས་མཐའ་གྲུབ་པའི་ཐ་མ་གཉིས་ཀ་མེད་པ་ཡིན།

རྩོད་སྤོང་།
དབང་ཕྱུག་རྟག་དངོས་ལ་བརྟེན་ནས་སྣ་ཚོགས་ཀྱི་འབྲས་བུ་འབྱུང་བ་སྨྲ་བའི་མུ་སྟེགས་པའི་ལྟ་བ་བཀག་ནས། "རྒྱུ་དབང་ཕྱུག་ཉིད་ལ་ཐོག་མ་ཡོད་པ་མིན་ན། དངོས་རྒྱུ་ནུས་པ་ཐོགས་མེད་ཡོད་པའི་ཕྱིར་འབྲས་བུའི་སྟེ་འབྲས་བུ་ཀུན་ལ་ཐོག་མ་ག་ལ་ཡོད་དེ། དེ་ལྟར་ན་འབྲས་བུ་འདི་ནི་འདི་ཙམ་ན་ཡོད་ཀྱི་འདིའི་སྔོན་དུ་མ་བྱུང་ཞེས་བཞག་པར་མི་ནུས་པར་ཐོག་མེད་ནས་ཡོད་དགོས་ཀྱི། རེས་འགའ་བར་དམིགས་པ་མི་འཐད་དོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར་གལ་ཏེ་རྟག་དངོས་ཀྱི་རྒྱུ་ལ་ཐོག་མ་མེད་ན་དེའི་འབྲས་བུ་ཡང་ཐོག་མེད་དུ་ཡོད་དགོས་པར་འགྱུར་བ་ཡིན།
བསྡུས་དོན།
ཐོག་མེད་ཞེས་པ་ནི་རྒྱུད་ཀྱི་འཁོར་བ་དང་ལས་ཀྱི་རྣམ་སྨིན། སྡིག་པ་བསགས་པ་སོགས་ལ་འགོ་འཛུགས་ཀྱི་ཐོག་མ་ཇི་ལྟ་བུ་ཡང་མེད་པར་བསྟན་པའི་ཐ་སྙད་ཅིག་ཡིན། སེམས་ཅན་རྣམས་གཞི་མེད་པ་ནས་འཁོར་བ་ན་འཁོར་ཞིང་སྡིག་པ་བསགས་པ་དང་། ལས་འབྲས་ཀྱི་རིམ་པ་ཡང་ཐོག་མེད་དུ་གནས་པ་ཡིན། དེ་ཡང་འཁོར་བ་རང་ཉིད་ལ་འགོ་འཛུགས་ཀྱི་ཐོག་མ་དང་ཟུགས་མཐའ་གྲུབ་པའི་ཐ་མ་གཉིས་ཀ་མེད་པ་ནས་ཐོག་མེད་ཅེས་བྱ་བ་ཡིན་ལ། དེའི་བརྒྱུད་ནས་མུ་སྟེགས་པའི་དབང་ཕྱུག་རྟག་དངོས་ཀྱི་ལྟ་བ་ཡང་བཀག་ནུས་པ་ཡིན།
ལུང་ཁུངས།